Румен Ченков
Ще ни има

chitanka.info

Ще оцелеем, въпреки застоя,

и въпреки тях — политиците.

Издръжлив ни е — види се — соят

и калени в бедност душиците.

И преди не познавахме лукса.

Той дори бе за нас забранен.

Беше дума и срамна, и гнусна,

от доволни „борци“ заклеймен.

Социалната слабост ни люшка

не от днес, не от вчера дори.

От рождение тя ни е дружка.

под ръка все със нея вървим.

Но сме живи, на пук на съдбата.

Оцеляхме в най страшния мрак.

Кой можа, си запази душата,

който не — Бог е мъдър и благ!

Та, и в днешния хаос е трудно.

Безпарични живеем и днес.

И макар да напредваме мудно,

все е нещо. Все е прогрес.

Зная аз: занапред ще ни има!

Ний сме храбър и силен народ.

Гордостта ни — во век несломима.

Ще намерим през времето брод!

1995 г.

Добрич

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.